钦定古今图书集成/明伦汇编/官常典/第381卷 > 汉
## 钦定古今图书集成/明伦汇编/官常典/第381卷 > 汉

汉京师置内史，后更“京兆尹，置左冯翊、右扶风以佐
之。”

按《汉书·百官公卿表》：“内史，周官，秦因之，掌治京师。景
帝二年分置左内史。右内史，武帝太初元年更名京
兆尹，属官有长安、市厨两令丞。又都水铁官两长丞。
左内史更名左冯翊，属官有廪牺令丞尉，又左都水
铁官、云垒、长安四市四长丞皆属焉。”

〈注〉师古曰：“《地理志》云，武帝建元六年置左右内史”，而此表云“景帝二年分置”，《表》《志》不同，又据《史记》，知《志》误矣。“京，大也；兆者，众数，言大众所在，故云京兆也。”张晏曰：“冯，辅也；翊，佐也。”师古曰：“廪主藏谷，牺主养牲，皆所以供祭祀也。”

主爵中尉，秦官，掌列侯。景帝中六年更名都尉，武帝
太初元年更名右扶风，治内史右地。属官有掌畜令
丞。又有都水、铁官、厩、廱、厨四长丞皆属焉。与左冯翊、
京兆尹是为三辅，皆有两丞。列侯更属大鸿胪。元鼎
四年更置三辅都尉、都尉丞各一人。自太子太傅至
右扶风，皆秩二千石，丞六百石。

〈注〉张晏曰：扶，助也，风化也。如淳曰：《尹翁归传》曰：“豪强有论罪，输掌畜官，使斫莝。”东方朔曰：“益为右扶风，畜牧之所在也。”如淳曰：“五畤在廱，故有厨。”师古曰：“《三辅黄图》云：京兆在尚冠前街，东入故中尉府；冯翊在太上皇庙，西入；右扶风在夕阴街，北入故主爵府；长安以东为京兆，长陵以北为左冯翊，渭城以西为右扶风”也。